AfriForum: Zuma-spotprent in swak smaak | Maroela Media
Die burgerregte-organisasie AfriForum het die spotprent wat die afgelope naweek in 'n gewilde Suid-Afrikaanse weekblad gepubliseer is, waarin president Jacob Zuma op 'n vulgêre wyse uitgebeeld word, as onproduktief en in swak smaak bestempel.
"Alhoewel AfriForum 'n groot voorstaander van vryheid van spraak en van die bevordering van 'n vrye pers en vryheid van artistieke uitdrukking is, is hierdie ook 'n kwessie van menswaardigheid," het Ernst Roets, adjunk uitvoerende hoof van AfriForum gesê. AfriForum is van mening dat geskilpunte in Suid-Afrika konstruktief benader moet word en dat dit nie tot 'n oplossing bydra wanneer ander mense se kultuur in die proses beledig word nie. Roets het bygevoeg dat die spotprentkunstenaar, Zapiro, genoeg rede het om geldige kritiek op die regering en selfs die president te lewer, maar 'n aanbeveling gemaak dat kunstenaars die invloed en moontlike gevolge van hulle kunswerke moet evalueer voordat hulle dit aan die publiek bekendstel.
Die ANC het die spotprent in die Mail&Guardian as aanstootlik, vernederend en beledigend teenoor president Zuma veroordeel. Die spotprent beeld Zuma as 'n manlike geslagsdeel uit, met 'n stortkop bo-op, wat voor 'n spieël in die Goodman Galery staan. Daar is 'n meegaande limeriek. Die naam van die kunstenaar wat die oorspronklike bohaai oor The Spear veroorsaak het, Brett Murray, verskyn in een hoekie van die prent. Jackson Mthembu, 'n woordvoerder van die ANC, het Jonathan Shapiro en die weekblad versoek om Zuma om verskoning te vra. Hy sê die party sal nie rus voordat die media en kunstenaars ten volle verstaan dat die sogenaamde joernalistieke kreatiwiteit skade aan die eenheid in die land berokken nie.